ప్రపంచంలోనే అతిపెద్ద ఐపీఓ!
-  పబ్లిక్‌ ఇష్యూ ద్వారా 'సౌదీ అరామ్‌కో'లో వాటా విక్రయం
-  5% వరకు వాటా మార్కెట్‌ చేతుల్లోకి: సౌదీ యువరాజు
 రియాద్‌: ప్రపంచంలోనే అతిపెద్ద పబ్లిక్‌ ఇష్యూకు (ఐపీఓకు) రంగం సిద్ధమవుతోంది. సౌదీ అరేబియా ప్రభుత్వ రంగ చమురు సంస్థ 'సౌదీ అరామ్‌కో'లో 5 శాతం వరకు వాటాను ఐపీఓ ద్వారా విక్రయించాలని నిర్ణయించినట్లు సౌదీ రాజ కుమారుడు మొహమ్మద్‌ బిన్‌ సల్మాన్‌ తెలిపారు. ఈ కంపెనీ విలువ దాదాపు 2 ట్రిలియన్‌ డాలర్లు. అరామ్‌కో కంపెనీని 'ఎలక్టెడ్‌ బోర్డు'తో కూడిన హోల్డింగ్‌ కంపెనీగా మార్చేందుకు వీలుగా తాము ఈ దిశగా యోచిస్తున్నట్లుగా ఒక టీవీ ఛానెల్‌కు ఇచ్చిన ఇంటర్వ్యూలో వివరించారు. సంస్థలో మరింత పారదర్శకతను తీసుకువచ్చేందుకు వీలుగా ప్రయివేటైజేషన్‌ డ్రైవ్‌లో భాగంగా కంపెనీకి చెందిన అనుబంధ సంస్థల్లో కూడా వాటాను విక్రయించనున్నట్లు ప్రిన్స్‌ మొహమ్మద్‌ వివరించారు. ఈ సంస్థలో ఒక్క శాతం వాటాను మార్కెట్లో విక్రయిస్తేనే.. అది ప్రపంచంలోనే ఇప్పటి వరకు అతిపెద్ద పబ్లిక్‌ 'ఇష్యూ' కానుందని మార్కెట్‌ వర్గాలు విశ్లేషిస్తున్నాయి. అతిపెద్ద చమురు నిక్షేపాలతో పాటు రోజుకు దాదాపు కోటి పీపాల మేర చమురును ఈ సంస్థ ఉత్పత్తి చేస్తుంది. ఇది ప్రపంచంలో లిస్టయిన అతిపెద్ద చమురు కంపెనీ 'హెక్సాన్‌మొబిల్‌' కంటే కూడా మూడు రెట్లు అధికం. ఆరామ్‌కో కంపెనీని తాము సౌదీ స్టాక్‌ మార్కెట్లలోనే నమోదు చేయనున్నట్లుగా ఆయన వివరించారు. అమెరికా మార్కెట్‌లో ఒక ఫండ్‌ను ఏర్పాటు చేయడం ద్వారా నిర్వహణ నిధులను అందుబాటులోకి తీసుకురావాలనే యోచనను కూడా అధ్యయనం చేస్తున్నట్లుగా వివరించారు. ఏది ఏమైనా అరామ్‌కో ఐపీఓ ప్రపంచ స్టాక్‌ మార్కెట్ల చరిత్రలో ఒక రికార్డ్‌ కానున్నది.
మీ స్నేహితులకు రికమెండ్ చెయ్యండి